Document ID: 32008R0313

32008R0313
L 093/11
SLUŽBENI LIST EUROPSKE UNIJE
03.04.2008.
UREDBA KOMISIJE (EZ) br. 313/2008
od 3. travnja 2008.
o odstupanju od Uredbe (EZ) br. 1445/95 u pogledu uvjeta za uvoz mesa od životinja vrste goveda iz Brazila
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 1254/1999 od 17. svibnja 1999. o zajedničkoj organizaciji tržišta govedine i teletine (1), a posebno njezin članak 32. stavak 1.,
budući da:
(1)
Člankom 3. Uredbe Komisije (EZ) br. 1445/95 od 26. lipnja 1995. o pravilima primjene uvoznih i izvoznih dozvola u sektoru govedine i teletine (2) predviđeno je da uvozne dozvole vrijede 90 dana od datuma njihovog izdavanja.
(2)
Odlukom Komisije 2008/61/EZ od 17. siječnja 2008. o izmjeni Priloga II. Odluci Vijeća 79/542/EEZ u pogledu uvoza svježeg mesa od životinja vrste goveda iz Brazila (3) promijenjeni su uvjeti za uvoz mesa od životinja vrste goveda iz Brazila. Tom je Odlukom predviđeno da je moguće dozvoliti daljnji uvoz na sigurnoj osnovi jedino jačanjem kontrole i nadzora gospodarstava s kojih potječu životinje koje ispunjavaju uvjete za izvoz u Zajednicu na način da Brazil sastavi privremeni popis takvih odobrenih gospodarstava za koja su osigurana određena jamstva.
(3)
Posljednjih godina Brazil je glavni dobavljač govedine na tržište Zajednice koji pokriva približno dvije trećine ukupnog uvoza Zajednice u sektoru govedine. Kao rezultat primjene Odluke 2008/61/EZ, gospodarski subjekti koji su prije stupanja na snagu navedene Odluke dobili uvozne dozvole za uvoz mesa od životinja vrste goveda u okviru uvoznih carinskih kvota iz članka 2. točke (d) Uredbe Komisije (EZ) br. 936/97 od 27. svibnja 1997. o otvaranju i predviđanju upravljanja carinskim kvotama za visokokvalitetno svježe, rashlađeno i smrznuto goveđe meso i smrznuto bivolje meso (4), Uredbe Komisije (EZ) br. 529/2007 od 11. svibnja 2007. o otvaranju i predviđanju upravljanja carinskom kvotom za smrznuto meso od životinja vrste goveda, obuhvaćeno oznakom KN 0202 i proizvode obuhvaćene oznakom KN 0206 29 91 (od 1. srpnja 2007. do 30. lipnja 2008.) (5) i Uredbe Komisije (EZ) br. 545/2007 od 16. svibnja 2007. o otvaranju i predviđanju upravljanja uvoznom carinskom kvotom za smrznutu govedinu namijenjeno preradi (od 1. srpnja 2007. do 30. lipnja 2008.) (6) suočeni su s određenim praktičnim poteškoćama u vezi s nabavom proizvoda u uobičajenom razdoblju valjanosti uvoznih dozvola. S obzirom na te posebne okolnosti, valjanost dozvola potrebno je na privremenoj osnovi produljiti do kraja razdoblja uvozne carinske kvote.
(4)
Mjere predviđene ovom Uredbom u skladu su s mišljenjem Upravljačkog odbora za govedinu i teletinu,
DONIJELA JE OVU UREDBU:
Članak 1.
Odstupajući od članka 3. Uredbe (EZ) br. 1445/95, za razdoblje uvozne carinske kvote od 1. srpnja 2007. do 30. lipnja 2008., dozvole izdane u skladu s člankom 2. točkom (d) Uredbe (EZ) br. 936/97, Uredbom (EZ) br. 529/2007 i Uredbom (EZ) br. 545/2007 vrijede do 30. lipnja 2008.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 3. travnja 2008.

Labels: 3
17
18